CELEX: 32010D0608(02)
Language: el
Date: 2010-03-18 00:00:00
Title: Απόφαση αριθ. H5, της 18ης Μαρτίου 2010 , σχετικά με τη συνεργασία για την καταπολέμηση της απάτης και του σφάλματος στο πλαίσιο των κανονισμού (ΕΚ) αριθ. 883/2004 του Συμβουλίου και κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου για τον συντονισμό των συστημάτων κοινωνικής ασφάλειας  (Κείμενο που παρουσιάζει ενδιαφέρον για τον ΕΟΧ )και για τη συμφωνία ΕΚ/Ελβετίας

8.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 149/5
            
         ΑΠΌΦΑΣΗ αριθ. H5
   της 18ης Μαρτίου 2010
   σχετικά με τη συνεργασία για την καταπολέμηση της απάτης και του σφάλματος στο πλαίσιο των κανονισμού (ΕΚ) αριθ. 883/2004 του Συμβουλίου και κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου για τον συντονισμό των συστημάτων κοινωνικής ασφάλειας
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
   2010/C 149/05
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟΝ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΙΣΗΣ,
   Έχοντας υπόψη:
   το άρθρο 72 στοιχείο α) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για το συντονισμό των συστημάτων κοινωνικής ασφάλειας (1), δυνάμει του οποίου η Διοικητική Επιτροπή χειρίζεται όλα τα διοικητικά θέματα και τα θέματα ερμηνείας που απορρέουν από τις διατάξεις του Κανονισμού (ΕΚ) αριθ. 883/2004 και του Κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου (2),
   το άρθρο 76 του Κανονισμού (ΕΚ) αριθ. 883/2004,
   το άρθρο 2 παράγραφος 2, το άρθρο 20, το άρθρο 52 και το άρθρο 87 παράγραφος 3 του Κανονισμού (ΕΚ) αριθ. 987/2009,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 76 του κανονισμού (ΕΚ) αριθ. 883/2004 οι αρμόδιες αρχές και οι φορείς οφείλουν να συνεργάζονται για να εξασφαλίζουν την ορθή εφαρμογή του κανονισμού.
            
         
               (2)
            
            
               Τα μέτρα για την καταπολέμηση της απάτης και του σφάλματος συνδέονται στενά με τους κλάδους της κοινωνικής ασφάλισης όπως ορίζονται στο άρθρο 3 παράγραφος 1 του κανονισμού (ΕΚ) αριθ. 883/2004 και αποσκοπούν στο να εξασφαλίζουν ότι οι εισφορές καταβάλλονται στο σωστό κράτος μέλος και ότι οι παροχές δεν χορηγούνται αχρεωστήτως ούτε αποκτώνται με δόλιο τρόπο.
            
         
               (3)
            
            
               Οι ενέργειες για την καταπολέμηση της απάτης και του σφάλματος είναι, συνεπώς, μέρος της ορθής εφαρμογής των κανονισμών (ΕΚ) αριθ. 883/2004 και (ΕΚ) αριθ. 987/2009.
            
         
               (4)
            
            
               Η στενότερη και αποτελεσματικότερη συνεργασία μεταξύ αρμόδιων αρχών και ασφαλιστικών φορέων είναι βασικός παράγοντας στην καταπολέμηση της απάτης και του σφάλματος.
            
         
               (5)
            
            
               Η ταυτοποίηση των προσώπων έχει θεμελιώδη σημασία για τη διαχείριση των κανονισμών, τόσο όσον αφορά την εξακρίβωση της ταυτότητας προσώπων στη βάση δεδομένων ενός φορέα όσο και για να διασφαλιστεί ότι ο ενδιαφερόμενος είναι αυτός που ισχυρίζεται ότι είναι.
            
         
               (6)
            
            
               Το άρθρο 3 παράγραφος 3 του κανονισμού (ΕΚ) αριθ. 987/2009 υπογραμμίζει ότι όταν συλλέγουν, διαβιβάζουν ή επεξεργάζονται δεδομένα προσωπικού χαρακτήρα σύμφωνα με τη νομοθεσία τους με σκοπό την εφαρμογή των κανονισμών, τα κράτη μέλη λαμβάνουν όλα τα απαραίτητα μέτρα ώστε οι ενδιαφερόμενοι να μπορούν να ασκούν πλήρως τα δικαιώματά τους όσον αφορά την προστασία των δεδομένων προσωπικού χαρακτήρα, σύμφωνα με τις κοινοτικές διατάξεις που διέπουν την προστασία των ατόμων από την επεξεργασία δεδομένων προσωπικού χαρακτήρα και την ελεύθερη κυκλοφορία των δεδομένων αυτών.
            
         
               (7)
            
            
               Το άρθρο 5 παράγραφος 3 του κανονισμού (ΕΚ) αριθ. 987/2009 επιτρέπει στον αρμόδιο φορέα, όπου υφίσταται αμφιβολία, να ζητήσει από τον φορέα του τόπου διαμονής ή κατοικίας να επαληθεύσουν πληροφορίες που παρέχονται από το ενδιαφερόμενο πρόσωπο ή την εγκυρότητα ενός εγγράφου.
            
         
               (8)
            
            
               Η αποτελεσματική συνεργασία για την καταπολέμηση της απάτης και του σφάλματος βασίζεται στην αξιοποίηση των μηχανισμών για την παροχή πληροφοριών σχετικά με τις αλλαγές στην εφαρμοστέα νομοθεσία, καθώς και στα άρθρα 20 και 52 του κανονισμού (ΕΚ) αριθ. 987/2009.
               Ενεργώντας σύμφωνα με τους όρους του άρθρου 71 παράγραφος 2 του κανονισμού (ΕΚ) αριθ. 883/2004,
            
         ΑΠΟΦΑΣΙΖΕΙ:
   
      Γενικά
   
   
               1.
            
            
               Οι αρχές και οι φορείς των κρατών μελών συνεργάζονται στον τομέα της καταπολέμησης της απάτης και του σφάλματος, για τους σκοπούς της ορθής εφαρμογής του κανονισμού (ΕΚ) αριθ. 883/2004 και του κανονισμού (ΕΚ) αριθ. 987/2009.
            
         
               2.
            
            
               Η Διοικητική Επιτροπή συζητά, μία φορά ανά έτος, θέματα συνεργασίας στον τομέα της απάτης και του σφάλματος. Η συζήτηση αυτή θα βασίζεται στην προαιρετική αναφορά από τα κράτη μέλη της εμπειρίας τους και της προόδου που έχει συντελεστεί στον τομέα αυτό. Το προτεινόμενο περιεχόμενο των εκθέσεων αυτών αναφέρεται στο παράρτημα 1.
            
         
               3.
            
            
               Τα κράτη μέλη ορίζουν ένα πρόσωπο ως σημείο επαφής για θέματα απάτης και σφάλματος, στο οποίο θα μπορούν να αναφερθούν από τις αρμόδιες αρχές και φορείς είτε οι ανακύπτοντες κίνδυνοι απάτης και κατάχρησης ή οι συστηματικές δυσκολίες που προκαλούν καθυστερήσεις και σφάλματα. Το σημείο επαφής περιλαμβάνεται σε κατάλογο που θα δημοσιεύσει η Γραμματεία της Διοικητικής Επιτροπής.
            
         
      Σφάλμα
   
   
               4.
            
            
               Για να περιοριστούν οι κίνδυνοι σφάλματος, οι αρμόδιες αρχές και φορείς λαμβάνουν μέτρα ώστε να εξασφαλίζουν ότι επιτυγχάνεται η έγκαιρη και ορθή παροχή πληροφοριών, ιδίως κατά τη χρήση του συστήματος για την ηλεκτρονική ανταλλαγή πληροφοριών για την κοινωνική ασφάλιση. Για το σκοπό αυτό, οι αρμόδιες αρχές και φορείς:
               
                           α)
                        
                        
                           διαφαλίζουν ότι οι πληροφορίες που αποστέλλονται ηλεκτρονικά μέσω εντύπων SED (Δομημένα ηλεκτρονικά έγγραφα) στις αρχές ή τους φορείς άλλων κρατών μελών υπόκεινται σε ποιοτικό έλεγχο, ιδίως ως προς την ταυτότητα του ενδιαφερόμενου προσώπου και του αριθμού PIΝ· και
                        
                     
                           β)
                        
                        
                           αναφέρουν στην Τεχνική Επιτροπή και στη Διοικητική Επιτροπή τυχόν συστηματικές δυσκολίες που προκαλούν καθυστερήσεις ή σφάλματα, κατά την ανταλλαγή πληροφοριών για τους σκοπούς των κανονισμών.
                        
                     
         
      Αναφορά θανάτου
   
   
               5.
            
            
               Όσον αφορά τη συνεργασία στον τομέα της αναφοράς θανάτου:
               
                           α)
                        
                        
                           τα κράτη μέλη ανταλλάσσουν, μέσω της διοικητικής επιτροπής, τυχόν καινοτομικές πρακτικές που έχουν καθιερώσει στον τομέα αυτό ή αναφέρουν εμπόδια στη διασφάλιση της συνεργασίας για το θέμα αυτό·
                        
                     
                           β)
                        
                        
                           τα κράτη μέλη επανεξετάζουν τις πρακτικές τους όσον αφορά την καταπολέμηση της μη αναφοράς θανάτου σε διασυνοριακές περιπτώσεις ώστε να εξασφαλιστεί ότι, στο μέτρο του δυνατού, τέτοιες πρακτικές είναι συνεπείς με τις βέλτιστες πρακτικές στον τομέα αυτό. Στο παράρτημα 2 περιέχεται κατάλογος με τις βέλτιστες πρακτικές.
                        
                     
                           γ)
                        
                        
                           Αιτήματα για πληροφορίες από φορείς ή αρμόδιες αρχές σχετικά με την αναφορά θανάτου εξετάζονται το ταχύτερο δυνατό από τον αποδέκτη του αιτήματος.
                        
                     
         
      Αιτήσεις για παροχή πληροφοριών
   
   
               6.
            
            
               Λαμβανομένης υπόψη της απαίτησης για τη συμμόρφωση με τις κοινοτικές διατάξεις στον τομέα της προστασίας των προσώπων όσον αφορά την επεξεργασία των προσωπικών δεδομένων και την ελεύθερη κυκλοφορία τέτοιων δεδομένων, οι αρμόδιες αρχές και φορείς ανταποκρίνονται στα αιτήματα άλλων κρατών μελών για πληροφορίες που έχουν στόχο την καταπολέμηση της απάτης και την εξασφάλιση της ορθής εφαρμογής των κανονισμών. Διενεργούν προσεκτική αξιολόγηση της νομικής θέσης προτού αρνηθούν τέτοιο αίτημα για λόγους προστασίας των δεδομένων.
            
         
               7.
            
            
               Όταν ένα αίτημα για πληροφορίες με σκοπό την καταπολέμηση της απάτης και του σφάλματος αφορά στοιχεία σχετικά με την εφαρμογή των κανονισμών περί συντονισμού αλλά δεν διεκπεραιώνεται απευθείας από φορέα ή αρμόδια αρχή, ο φορέας ή η αρμόδια αρχή επικουρούν τον αιτούντα φορέα ή την αιτούσα αρχή στην ανεύρεση τρίτου μέρους ως κατάλληλης πηγής πληροφοριών και παρέχουν τις υπηρεσίες τους σε τυχόν διαπραγματεύσεις με το εν λόγω τρίτο μέρος.
            
         
      Ρήτρα επανεξέτασης
   
   
               8.
            
            
               Η παρούσα απόφαση επανεξετάζεται το αργότερο έως το τέλος του 2ου έτους μετά την έναρξη ισχύος της.
            
         
               9.
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Εφαρμόζεται από την πρώτη ημέρα του δεύτερου μήνα μετά τη δημοσίευσή της.
            
         
      
         
            O Πρόεδρος της Διοικητικής Επιτροπής
         
         José Maria MARCO GARCÍA
      
   
   
      (1)  ΕΕ L 166 της 30.4.2004, σ. 1.
   
      (2)  ΕΕ L 284 της 30.10.2009, σ. 1.
   
      ΠΑΡΑΡΤΗΜΑ 1
      
         Θέματα που πρέπει να καλύπτονται, μεταξύ άλλων, από ετήσιες εκθέσεις των κρατών μελών σχετικά με την απάτη και το σφάλμα
      
      
                  1.
               
               
                  Ενέργειες που έγιναν κατά το εξεταζόμενο έτος για την καταπολέμηση της απάτης και του σφάλματος στις περιπτώσεις που ορίζονται από τους κανονισμούς.
               
            
                  2.
               
               
                  Συγκεκριμένα προβλήματα κατά την εφαρμογή των κανόνων συντονισμού που μπορεί να οδηγήσουν τουλάχιστον σε κίνδυνο απάτης και σφάλματος.
               
            
                  3.
               
               
                  Συμφωνίες και διευθετήσεις διμερούς συνεργασίας με άλλα κράτη μέλη της ΕΕ που τέθηκαν σε ισχύ για τους σκοπούς της καταπολέμησης της απάτης και του σφάλματος.
               
            
                  4.
               
               
                  Όσον αφορά τις παροχές σε είδος, ενέργειες που έγιναν, αφενός, για να αυξηθεί η συμμόρφωση φορέων και παρόχων υπηρεσιών υγειονομικής περίθαλψης με τους κανόνες περί συντονισμού και, αφετέρου, για την ενημέρωση των πολιτών.
               
            
   
      ΠΑΡΑΡΤΗΜΑ 2
      
         Βέλτιστες πρακτικές σχετικά με την καταπολέμηση της μη δήλωσης θανάτου σε διασυνοριακές υποθέσεις
          (1)
      
      
                   
               
               
                  Καθιέρωση συστήματος για την άμεση γνωστοποίηση του θανάτου από το κράτος υποδοχής.
               
            
                   
               
               
                  Αντιστοίχιση των δεδομένων.
               
            
                   
               
               
                  Απαίτηση για διοικητικό έλεγχο από το κράτος υποδοχής.
               
            
                   
               
               
                  Πρόσβαση στις αναφορές θανάτου μεταξύ ασφαλιστικών φορέων του κλάδου υγείας.
               
            
                   
               
               
                  Πιστοποίηση ζωής.
               
            
                   
               
               
                  Απόδειξη άμεσης φυσικής παρουσίας στο κράτος υποδοχής.
               
            
         (1)  Αναλυτικότερη περιγραφή των εν λόγω βέλτιστων πρακτικών περιλαμβάνεται στο τμήμα 9.2 της έκθεσης της ομάδας ad hoc για την καταπολέμηση της απάτης και του σφάλματος, την οποία έχει συστήσει η διοικητική επιτροπή, της 16ης Νοεμβρίου 2009, η οποία δημοσιεύτηκε ως σημείωμα CASSTM αριθ. 560/09.